Dr. Dirk Hermann stel die #OnsSalSelf-boek bekend - Solidariteit WêreldSolidariteit Wêreld
Tuis › Nuuskantoor › Dr. Dirk Hermann stel die #OnsSalSelf-boek bekend
Dr. Dirk Hermann stel die #OnsSalSelf-boek bekend
Die pad na Ons sal self was nie 'n kortpad met afdraandes en koeltebome wat salig die pad teen die ergste son en reën beskerm nie. Inteendeel, die Afrikaner ken selfdoen teen hierdie tyd al soos die palm van sy hand. Om self te doen is egter nie beperk tot die "wat" van harde arbeid nie, dit is ook in die "hoe" van 'n samestelling van woorde, reaksies en gebeure wat daaruit spruit.
In hierdie publikasie, Ons sal self, word dr. Dirk Hermann se mees aangrypende en ingrypende ope briewe vir die eerste maal as versamelde werke gepubliseer. Hierbinne word die woede, frustrasie, passie en gedetermineerdheid van menige Afrikaner in bepaalde kontekste van gebeure wat strek sedert 2011, verwoord. Die probleme van die dag word sonder pretensie en met absolute oortuiging aangespreek en in reaksie het die Afrikaner soos een man saamgestaan om sy mense te ondersteun en kon hy só sy gesag afdwing op die onregverdigheid waarmee hy gekonfronteer word.
Die boek is ingedeel in vyf temas waarbinne die afgelope nege jaar se ope briewe ingedeel is. Die eerste tema kan dus niks anders as die titel-tema van "Ons sal self" wees nie. Hierbinne vang Hermann die kern van die Afrikaner vas en herinner hy weer hoe die geskiedenis en die toekoms juis hierdeur aan mekaar verbind is en hoe die antwoord vir die toekoms se grondslag uit die verlede geput word.
Deel twee, wat in werklikheid die aanloop tot deel een was, spreek die vraagstukke van die Covid-19-krissis aan. In hierdie tyd raak dit duideliker dat die regering geen intensie het om minderhede te ondersteun nie en raak dit duidelik dat ras 'n pertinente rol in die ideologie van die staat speel. Die regering word nie net direk hieroor aangespreek nie, maar daar word ook na die gemeenskap gekeer om hierdie vraagstukke binne homself op te los met onder andere die Helpmekaardag.
In die derde afdeling word die kwessie van ras duidelik aangespreek. Die publieke narratief wil-wil die Afrikaner deurentyd as sondebok en uitgeworpene op grond van sy velkleur hanteer en maatskappye speel daarmee saam. Hermann verwoord egter die Afrikaner se gevoel deur hierdie diskriminasie op sy naam te noem met ope briewe aan Sasol oor hul rasaandele, Total Sports omdat hulle Eben Etzebeth op hoor-sê "skuldig" bevind het en Tumi Morake van Jakaranda wat haarself aangestel het om blankes op die lug te vermaan.
Die Afrikaner, sy taal en Afrika is die tema van deel vier. Die president word aangespreek oor sy verkriminaliseerende weergawe van die rol van die voortrekkers by Bloedrivier en Malema moet twee keer dink voor hy weer vir 'n Afrikaner wil sê hy moet sy plek ken. Prins William van die Britse koningshuis word ook hier vertel hoe verskillend dit was vir 'n Afrikaner-vrou in die Anglo-Boereoorlog teenoor die troon van 'n moondheid wat homself wou afdwing op 'n volk wat op sy eie aangewese wou wees.
In die laaste afdeling, deel vyf, wys verskeie ope briewe aan individue wat, soos Hermann dit stel, klappe na Afrikaners uitgedeel het, daarop dat die Afrikaner nie sommer 'n hierjy is wat dit goedsmoeds sal verdra nie. Briewe wat veral opskudding veroorsaak het, is die brief aan die Ghoema-Trust wat besluit het om die lied "Die Land" waarvan Steve Hofmeyr een van die sangers was, te verban sowel as die ope brief aan die uitvoerende hoof van Spur.
Wat Hermann se ope briewe so merkwaardig maak is dat dit ontvang word as die ope brief van elke Afrikaner wat dit lees. Dit spreek namens hom en dit lok nie net reaksie uit nie maar lei dikwels tot aksie. Hierdie aksie spreek boekdele, maar dra in werklikheid 'n eenvoudige boodskap uit: onregverdigheid en diskriminasie sal nie geduld word nie. Ons staan op, ons staan teë, én ons sal self!